Une specialitât simpri plui vitime dal neocentralisim
“O vin di difindi ce che o podìn difindi intun procès di centralisim come chel che al è in at, ma la domande di fonde e je: di cuale specialitât vino dibisugne”?
Giorgio Cavallo, storic autonomist, bielzà assessôr cul guvier Cecotti de citât di Udin e president di Legambiente, al continue a tignî un grum di voli lis dinamichis politichis istituzionâls che a rivuardin il Friûl e la Regjon, tant plui cumò che il Guvier di Matteo Renzi al à decidût di mudâ di gnûf il Titul V de Costituzion, il Senât e la leç eletorâl.
Riformis che lui al viôt tant che blecs di un progjet plui larc e centralistic e jenfri chestis riformis nol viôt ancjemò a clâr se “o puartarìn a cjase risultâts pal Friûl-VJ o pe sô presidente”, al dîs Cavallo, zontant che se al sarà il secont câs a saran risultâts “su robis margjinâls”.
Se la croniche e consee di no jentrâ tal specific de riforme dal Titul V, par vie che la materie e va fasintsi biel che si scrîf e duncje a podaressin jessi mudaments, dut câs Cavallo al met in lûs mancjancis claris e che dificilmentri a vignaran cuviertis ancje dilunc il cors parlamentâr dal provediment. “Lis cuistions di fonde che a caraterizin la diviersitât dal Friûl-VJ - al dîs - no rapresentin un spazi di competence ricognossût e praticât de Regjon, ma a dipendin in forme esorbitant di sieltis statâls: la complesse situazion nazionâl-linguistiche dai siei abitants, la necessitât di governâ il so teritori in conession e confront cui Stâts confinants. Parfin il sistem dai ents locâi, che su la cjarte la sô organizazion e je materie primarie in cont de Regjon, “in chescj agns a cause dai riflès finanziaris e sta deventant un spazi esclusîf dal gnûf centralisim statâl”.
Crisi, al continue Cavallo, ancje pes funzions di “stimul tai confronts dai setôrs economics e produtîfs. La Regjon - al sosten - no je rivade a vuidâ une organizazion dal credit che e fos buine di rispuindi cun velocitât ai alts e bas simpri plui frecuents dai ciclis economics”.
Te sô leture l’ex aministradôr al considere “aprossimât” il “guvier dal teritori” dulà che la Regjon e a cirût di misurâsi tai ultins 15-20 agns. Un mût di procedi “azardôs” che “la storie de urbanistiche, de pupilance dal paesaç e de nature, dai traspuarts publics e de inovazion energjetiche e dimostre”.
Insom il judizi di Cavallo nol fâs nancje un pôc di scont a chei che a àn vût il guvier de Regjon. “Il decadiment de pratiche di guvier dal Friûl-VJ - al dîs - nol lasse vuê cetant spazi di credibilitât sui temis classics de specialitât. No cate dutis lis polemichis, là che ancjemò se gjavìn al è te sanitât”. Si podarà rivâ ancje a altris acuardis pe gjestion di braçs de aministrazion publiche, “ma cheste e je une robe diferente rispiet ae specialitât”.
Une specialitât che vuê si cîr di difindi cul fat di “jessi bogns di ministrâ in forme eficient e di fâ sieltis che a van ancje a pro dal Stât”. Dôs motivazions che Cavallo al considere “dignitosis” ma che “a àn il difiet di domandâ un just federalisim che al vâl par dutis lis regjons e purtrop si confrontìn cuntune culture politiche gjeneralizade che e va te bande contrarie”.
Ma, inalore, coventie ancjemò la specialitât e se sì cemût fâ par rinfuarcîle?
Te suaze di “un lâ a mont de sovranitât dal Stât talian”, Cavallo al riten che la specialitât e je “l’imprest necessari par che realtâts come il Friûl e Triest a puedin gjestît come che al covente lis lôr diferencis economichis, sociâls, culturâls e gjeopolitichis”. Ma se lis competencis necessariis no son plui te disponibilitât de Regjon, “inalore tocje davierzi une dialetiche cul Stât”. E je propit “la volontât di ridusi la grandonone machine statâl che e varès di sburtâ vuê il Stât centrâl a dâ funzions particolârs al nivel teritoriâl plui adeguât”.
Dut chest, te vision di Cavallo, al volarès dî rivâ a fâsi dâ dal Stât “competencis su minorancis e rapuarts confinaris e par podê gjestî ce che chestis funzions a compuartin bisognarès vê ancje scuele, ents locâi, guvier dal teritori, protezion dal ambient e paesaç”.
A cui afidâsi par puartâ a cjase i risultâts? Cavallo nol pâr dâ masse credit ae azion che a podaran rivâ a fâ i partîts e la lôr politiche. Pluitost al pense a chês fuarcis civîls che no son disponibilis a une altre ete dulà che il “Friûl al sei dome une colonie dal Stât talian”. ❚
Antonella Lanfrit
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn srd_Latn